স্ত্রীকে খুনের ঘটনায় স্বামীকে ফাঁসির সাজা দিল আদালত

ওয়েব ডেস্ক : গায়ের রং নিয়ে নিত্য খোঁটা! এর পরেই কেমিক্য়াল মাখিয়ে স্ত্রীকে পুড়িয়ে খুনের অভিযোগ উঠেছিল স্বামীর বিরুদ্ধে। সেই হত্যাকাণ্ডের (Murder) ঘটনায় অভিযুক্তকে ফাঁসির সাজা দিল উদয়পুরের (Udaipur) মাভলির নিম্ন আদালত।

২০১৭ সালের ২৪ জুন এই নৃশংস হত্যাকাণ্ডের ঘটনা ঘটেছিল। অভিযোগ, গায়ের রং ‘কালো’ বলে নিত্যদিন ঘরের লক্ষ্মীকে খোঁটা দিত অভিযুক্ত স্বামী। এমনকি তার ওজন নিয়েও অপমান করা হতো। এর পর ঘটনার দিন স্ত্রীর শরীরে একটি কেমিক্যাল মাখার কথা বলেছিল ওই মহিলার স্বামী। অভিযুক্ত বলেছিল এই কেমিক্যাল মাখলে ফর্সা হবে গায়ের রং। আর সেই কেমিক্যাল গায়ে মাখার পরেই অভিযুক্ত স্বামী স্ত্রীর গায়ে আগুন ধরিয়ে দেয়। এর পরে ওই মহিলাকে উদ্ধার করে হাসপাতালে নিয়ে যাওয়া হলেও শেষ রক্ষা হয়নি।

আরও খবর : বিশ্ব নেতাদের সঙ্গে ছবি, শেহবাজ শরিফের থেকে দূরে দাঁড়ালেন মোদি

সেই খুনের ঘটনার গত শনিবার অভিযুক্ত স্বামী কৃষ্ণলালকে দোষী সাব্যস্ত করে মৃত্যুদণ্ডের সাজা দেয়। রায় ঘোষণার সময় বিচারক বলেন যে, আজকাল এই ধরণের মামলা প্রচুর ঘটছে। আর সমাজে আদালতের ভয় ধরে রাখার জন্য, ওই ব্যক্তিকে মৃত্যুদণ্ড দেওয়া হয়েছে। তিনি আরও বলেছেন, শুধু নিজের স্ত্রী নয়, গোটা মানবতার প্রতি জঘন্য অপরাধ করেছে অভিযুক্ত।

এই ঘটনা নিয়ে সরকারি আইনজীবী দীনেশ পালিওয়াল বলেন, অভিযুক্ত ব্যক্তি তার স্ত্রীর রঙের জন্য তিরস্কার করতেন। সেই কারণেই তিনি মহিলার শরীরে কেমিক্যাল ঢেলে আগুন ধরিয়ে দেন। গুরুতর আঘাতের কারণে মহিলার মৃত্যু হয়। ঘটনার পরেই উদয়পুরের বল্লভগর পুলিশ স্টেশনে অভিযুক্তের বিরুদ্ধে অভিযোগ দায়ের করেছিলেন মৃতার পরিবার। তার পরেই তাকে গ্রেফতার করা হয়। এর পরেই অভিযুক্তকে মৃত্যুদণ্ড (Death Sentence) দিল উদয়পুরের মাভলির নিম্ন আদালত।